Diari Oficial de la Generalitat Valenciana


Sumari del DOGV 3127, del 21-11-1997 (1997/11584)

RESOLUCIÓ de 14 de novembre de 1997, del conseller d'Obres Públiques, Urbanisme i Transports, relativa a l'aprovació definitiva de la relació de propietaris afectats i dels béns i drets de necessària ocupació per l'expropiació corresponent a la Fase 1 (sòl no urbanitzable de els termes municipals de Benidorm i de Finestrat) del projecte per a l'ampliació del patrimoni públic de sòl de la Generalitat en l'àrea de reserva delimitada entre les termes municipals de Benidorm i de Finestrat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3127

Data del DOGV
:   21-11-1997

Secció del DOGV
:   ALTRES ANUNCIS - EXPROPIACIONS

Número del document
:   1997/11622


Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

3836 RESOLUCIÓ de 14 de novembre de 1997, del conseller d'Obres Públiques, Urbanisme i Transports, relativa a l'aprovació definitiva de la relació de propietaris afectats i dels béns i drets de necessària ocupació per l'expropiació corresponent a la Fase 1 (sòl no urbanitzable de els termes municipals de Benidorm i de Finestrat) del projecte per a l'ampliació del patrimoni públic de sòl de la Generalitat en l'àrea de reserva delimitada entre les termes municipals de Benidorm i de Finestrat. [97/X11806]
  
Vista la relació de béns i drets afectats pel projecte d'expropiació per taxació conjunta, elaborada sota la supervisió de la Direcció General d'Urbanisme i Ordenació Territorial, de la qual resulten rellevants els següents:
  
Antecedents de fet
  
Primer
  
Per resolució de 29 de juliol de 1997, el conseller d'Obres Públiques, Urbanisme i Transports va aprovar la delimitació d'una àrea de reserva per a la formació de patrimoni públic de sòl (de la Generalitat) entre els termes municipals de Benidorm i de Finestrat, juntament amb la serra de Cortina. La reserva s'aprova per mitjà d'un pla especial, segons l'article 99 de la Llei Reguladora l'Activitat Urbanística (LRAU).
  
Segon
  
Els terrenys inclosos dins de l'àrea de reserva abans mencionada, d'acord amb els estudis preliminars realitzats per la Direcció General d'Urbanisme i Ordenació Territorial, reuneixen condicions òptimes per a la instal·lació d'un parc temàtic, així com de les imprescindibles infraestructures annexes i de les diverses instal·lacions complementàries de suport a aquest, que convenen a la seua realització.
  
Tercer
  
A fi de poder iniciar les obres del parc tan prompte com es concreten els detalls tècnics dels projectes necessaris per a la seua realització material, és imprescindible que la Generalitat dispose al més prompte possible dels terrenys necessaris per a executar-los i els adquirisca mitjançant expropiació forçosa. Amb aquest propòsit la mercantil pública Societat Parc Temàtic d'Alacant va elaborar, sota la supervisió de la Direcció General d'Urbanisme i Ordenació Territorial, un projecte d'expropiació i taxació conjunta i una relació de béns i drets afectats i de necessària ocupació. El projecte i la relació de béns es va redactar desglossat en dues fases (Fase I i Fase II) territorialment diferenciades i susceptibles de tramitació independent i de resolucions diferenciades. Sengles fases corresponen respectivament als terrenys, la classificació dels quals de sòl és «no urbanitzable» (Fase I) i els terrenys, la classificació dels quals és «sòl urbanitzable» (Fase II).
  
Quart
  
El dia 14 d'agost de 1997, el conseller d'Obres Públiques, Urbanisme i Transports va adoptar la resolució de sotmetre a exposició pública el projecte d'expropiació forçosa per taxació conjunta i la relació de béns i drets afectats per l'expropiació, per a l'ampliació de patrimoni públic de sòl de la Generalitat, en l'àrea de reserva delimitada entre els termes municipals de Benidorm i de Finestrat.
  
La citada resolució es va publicar en el Diari Oficial de la Generalitat Valenciana, de 22 d'agost de 1997, en el Butlletí Oficial de la Província d'Alacant, de 20 d'agost de 1997, i en el periòdic La Verdad d'Alacant, el 22 d'agost de 1997, i es va atorgar com a termini general per a formular al·legacions fins el 30 de setembre de 1997 o, per als propietaris, el major termini que resulte de comptar un mes des que se'ls practique la corresponent notificació.
  
Cinquè
  
Les al·legacions presentades durant el període d'informació pública s'han agrupat en 32, atesa la similitud de contingut d'algunes d'aquestes, i són contestades mitjançant l'informe existent en l'expedient administratiu, pel que fa a la titularitat i propietat de les finques.
  
Sisè
  
Per a major claredat es fa constar que no és objecte d'aquesta resolució dirimir les al·legacions presentades sobre valoració dels terrenys i els altres béns afectats, que seran resoltes quan la Comissió Territorial d'Urbanisme d'Alacant es pronuncie sobre el projecte d'expropiació per taxació conjunta.
  
Fonaments de dret
  
Primer
  
La legitimació expropiatòria que assisteix a l'administració de la Generalitat per al procediment tendent a adquirir, per aquesta via, els terrenys a què es refereix aquesta resolució, es fonamenta en les previsions de l'article 99 de la LRAU i en l'existència de la pertinent àrea de reserva delimitada mitjançant un pla especial. La finalitat de l'expropiació és, per tant, l'ampliació del patrimoni públic de sòl de la Generalitat, i la ulterior gestió dels béns expropiats s'haurà de subjectar a les previsions del citat precepte legal.
  
Segon
  
En relació amb les al·legacions que addueixen la no procedència d'ampliar el patrimoni públic del sòl de la Generalitat Valenciana (article 99 de la LRAU), com a mesura per a coadjuvar la implantació d'un parc temàtic a la província d'Alacant, convé assenyalar:
  
1. És legítim que l'administració valenciana, des de la seua competència en matèria de turisme i promoció econòmica regional (article 31 i següents de l'Estatut d'Autonomia), promoga la implantació d'un parc temàtic de grans dimensions a la Comunitat Valenciana.
  
2. L'amplitud de la reserva expropiatòria sobre la qual s'opera es justifica per la necessitat de realitzar diverses obres públiques necessàries per al condicionament del sòl que requereix l'activitat turística singular que s'ha d'implantar, així com per a formar una reserva de protecció paisatgística en l'entorn d'aquesta.
  
3. Que els fins socials pretesos en efectuar la reserva de què és causa aquest expedient són plenament coincidents amb els enunciats en l'article 99 de la LRAU, per a l'ampliació del patrimoni públic del sòl.
  
No obstant això, a la vista de les al·legacions formulades per diversos propietaris de terrenys classificats d'urbanitzables i atès l'avançat estat d'elaboració dels treballs d'un pla especial d'ordenació d'usos i infraestructures en l'entorn del parc temàtic, sembla prudent diferir per al seu millor estudi la resolució sobre la necessitat d'ocupar els mencionats sòls urbanitzables, amb vista a compatibilitzar, en la millor mesura possible, l'actuació pública pretesa, amb el normal desenvolupament de l'activitat urbanística susceptible d'impuls o d'iniciativa privada.
  
Tercer
  
A la vista de les al·legacions relatives a la titularitat dels terrenys, s'observa que falta la delimitació entre finques confrontants, existeixen diverses superfícies de terreny de titularitat controvertida respecte de les quals procedeix que les actuacions s'entenguen amb els qui han aportat a l'expedient títols contradictoris, sense que procedisca, en aquest moment, prejutjar quins d'aquests han de prevaler.
  
Quart
  
Procedeix rectificar la relació de béns i drets sotmesa inicialment a informació pública, de conformitat amb les correccions que consten en l'expedient, i s'incorpora, com annex I a aquesta resolució, un nou quadre resum descriptiu dels béns i els drets afectats que s'enuncien els noms de propietaris i de qui són tinguts com a propietaris d'aquests. Les correccions que motiven cada rectificació consten en els informes incorporats a l'expedient, respecte a cada una de les al·legacions presentades.
  
Cinquè
  
De conformitat amb l'article 219 TRLS, una vegada dictada aquesta resolució, s'haurà de remetre l'expedient a la Comissió Territorial d'Urbanisme d'Alacant per a l'aprovació definitiva i resolució sobre la valoració dels béns i els drets afectats del projecte d'expropiació per taxació conjunta de l'àrea de reserva per a la constitució del patrimoni públic del sòl de la Generalitat Valenciana, segons estableix l'article 10 d) del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Per tot això, resolc:
  
1. Aprovar definitivament la relació de propietaris afectats i béns i drets de necessària ocupació per l'expropiació corresponent a la Fase 1 (sòl no urbanitzable de els termes municipals de Benidorm i de Finestrat) del projecte per a l'ampliació del patrimoni públic de sòl de la Generalitat en l'àrea de reserva delimitada entre les termes municipals de Benidorm i de Finestrat.
  
Allò que s'ha acordat en aquesta resolució no obsta perquè, si s'acreditara en legal forma que la titularitat d'un bé o dret correspon a persona distinta de la figurada en l'expedient, s'entenguen amb aquesta les diligències posteriors, sense necessitat de retroacció de les actuacions.
  
2. Deixar en suspès per al seu ulterior estudi la resolució sobre la relació dels béns i els drets de necessària ocupació corresponent a la Fase II (sòl urbanitzable del terme municipal de Finestrat).
  
3. Ordenar la remissió de l'expedient de projecte d'expropiació per taxació conjunta de l'àrea de reserva per a la constitució de patrimoni públic de sòl, del parc temàtic de Benidorm-Finestrat, a la Comissió Territorial d'Urbanisme d'Alacant per a l'aprovació definitiva i perquè resolga sobre les al·legacions relatives a la valoració dels terrenys.
  
Contra aquesta resolució, que posa fi a la via administrativa, en allò que afecta al punt 1 es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de DOS MESOS, comptadors des del dia de la notificació o publicació d'aquesta. Per a la interposició del mencionat recurs serà requisit imprescindible que, amb caràcter previ, el recurrent comunique a aquest òrgan la interposició del mencionat recurs, de conformitat amb els articles 57.2.f) i 58 de la Llei Reguladora de la Jurisdicció Contenciosa Administrativa i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjudici que es puga exercitar qualsevol altre recurs que s'estime oportú.
  
Respecte dels punts 2 i 3 no es pot interposar cap recurs per tractar-se d'actes de tràmit que no donen lloc a la impossibilitat de continuar el procediment ni produeixen indefensió.